གཉའ་ཁྲི་བཙན་པོའི་ཡབ་མེས་ཀྱི་དུས་སྐབས་སུ་འབངས་སམ་དམངས་ཁྲོད་དུ་གཉེན་སྒྲིག་གི་ལུགས་སྲོལ་ཇི་ལྟ་བུའི་ཚུལ་དུ་གནས་ཡོད་པ་ང་ཚོས་རྟོགས་པར་དཀའ་ན་ཡང་།གོང་གསལ་གྱི་གཉའ་ཁྲིའི་འབྱུང་ཁུངས་ལས་སྐབས་དེ་ཤེད་ཀྱི་དབང་སྒྱུར་བའི་གྲལ་རིམ་དུ་ཚོ་པ་ཕན་ཚུན་དབར་ལ་གཉེན་སྲོལ་གྱི་འབྲེལ་བ་བཙུགས་ཡོད་པ་མ་ཟད།དེ་བས་ཚོ་དཔོན་གཉིས་ཀྱི་རུས་རྒྱུད་དབར་ཡུན་རིང་གི་གཉེན་ཉེའི་འབྲེལ་བ་འཛུགས་ཀྱིན་ཡོད་པ་ར་སྤྲོད་ཐུབ།གཉའ་ཁྲིའི་ཡབ་མེས་རྣམས་ཀྱི་བཙུན་མོ་ནི་ཕན་ཚུན་ཤ་ཁྲག་རུས་རྒྱུད་གཅིག་གི་མི་ཡིན་པ་གང་ཞིག་རུས་རྒྱུད་གཉིས་ཀ་ནི་ཚོ་ཁག་སོ་སོའི་དབང་སྒྱུར་གྲལ་རིམ་པ་ཞིག་ཡིན་ཞིང་།དེ་ནི་ཕལ་ཆེར་རུས་རྒྱུད་ཚོ་པའམ་ཡང་ན་ཚོ་པ་ཁག་གཉིས་ཀྱི་བར་ལ་གཉེན་ཉེའི་ཐབས་ལ་བརྟེན་ནས་མནའ་འབྲེལ་གྱི་འབྲེལ་བ་བཙུགས་ཏེ་ཕན་ཚུན་ཞི་བདེ་དང་འཆམ་མཐུན་ཡོང་ཐབས་བྱ་རྒྱུ་གང་ཞིག་ཚོ་པ་ཁག་གཉིས་སྟོབས་ཤུགས་གཅིག་ལ་བསྒྲིལ་ནས་གཅིག་ཕན་གཅིག་རོགས་ཀྱིས་གཞན་གྱི་ཚོ་པའི་བཙན་འཛུལ་དང་འཐབ་རྩོད་འགོག་ཆེད་མི་ཤུགས་དང་དངོས་ཤུགས་གཉིས་ཀྱི་མཐུན་རྐྱེན་སྐྲུན་ཆེད་ཡིན་པའང་འདྲ།